Qirg‘izistonda sodir bo‘lgan zilzila kuchi Farg‘ona va Andijon viloyatlarida sezildi

Farg‘ona vodiysida 22-yanvar kuni Toshkent vaqti bilan soat 09:02 da zilzila qayd etildi, deya xabar bermoqda FVV Seysmoprognostik monitoring Respublika markazi.
Xabar berilishicha, zilzila Qirg‘izistonda sodir bo‘lgan. Zilzila episentri Toshkent shahridan 353 km janubi-sharqiy yo‘nalishdagi masofada joylashgan bo‘lib, o‘chog‘i 10 kilometr chuqurlikda, magnitudasi 4,3 ballga teng bo‘lgan.
Yerosti silkinishlari kuchi Andijon (zilzila episentridan 147 kilometr masofada) va Farg‘ona (126 kilometr) shaharlarida 2 ballni tashkil etgan.
Avvalroq, 17-yanvar kuni O‘zbekistonning qator viloyatlarida uncha kuchli bo‘lmagan yer osti silkinishlari qayd etilgani, 11-yanvar kuni Farg‘ona vodiysi viloyatlarida zilzila sezilgani, 1-yanvar kuni Toshkent shahrida 3 ballik zilzila qayd etilgani, 26-dekabr kuni esa O‘zbekistonning aksariyat shaharlari bo‘ylab davomli yerosti silkinishlari yuz bergani ma’lum qilingan edi.